Gisken Armand
Store norske leksikon,Kunst og estetikk,Film, TV og teater,Norske skuespillere
Gisken Armand er en norsk skuespiller. Fra 1988, året etter at hun gikk ut fra Statens Teaterhøgskole, har hun vært ansatt ved Nationaltheatret. I 2013 ble Gisken Armand tildelt Heddaprisen i klassen for beste kvinnelige hovedrolle for sin innsats som Jeg i Lygres Jeg forsvinner (Nationaltheatret 2012).
Teaterroller Gisken Armand debuterte 14 år gammel i Clare Boothe Luces Kvinner på Den Nationale Scene. Etter endt utdanning fikk hun sitt gjennombrudd som Nora i Henrik Ibsens Et dukkehjem (1990), og har senere hatt en lang rekke fremtredende roller, blant annet Agnes i Jon Fosses Barnet (1996) og Ho i samme dramatikers Nokon kjem til å komme (2001), tittelrollen i Evripides' Medea (2002), Olivia i William Shakespeares Hva dere vil (2002), dronning Elizabeth i Friedrich Schillers Maria Stuart (2004), først Hilde og senere Ellida i Ibsens Fruen fra havet (1994 og 2004), Rebecca i Harold Pinters Ashes to Ashes (2005), Ranjevskaja i Anton Tsjekhovs Kirsebærhagen (2017) og Aline Solness i Stéphane Braunschweigs oppsetning av Byggmester Solness (2018).Rollene som advokat Voltore i Ben Jonsons Volpone (2008), Helena i Shakespeares En midtsommernattsdrøm (2009) og Juliette i Ionescos Kongen dør (2017) ga henne nominasjoner til Heddaprisen de samme årene.Armand har hatt store, men navnløse roller i Alf Prøysen-oppsetningen Kjem æiller att (2001), Tor Ulven-forestillingen En vanlig dag i helvete (2008) og deLillos – Livet er en liten dings (2013). Alle de nevnte var produsert av Nationaltheatret. Hun tolket rollen som Marie Hamsun i en soloforestilling av Bentein Baardson kalt Blomster og blod for Agder Teater i 2009. Film- og TV-roller Gisken Armand har hatt filmroller blant annet i Anja Breiens Smykketyven (1990), Marius Holsts Ti kniver i hjertet (1994), Erik Skjoldbjærgs Insomnia (1997) og Berit Nesheims Evas øye (1999).Hun har spilt i TV-serier som Fox Grønland (TV 2, 2001–2003), Ved Kongens bord (NRK, 2005), Størst av alt (NRK, 2007), Kodenavn Hunter (NRK, 2007–2008) og Hjem (NRK, 2012).Armand spilte Randi i NRKs julekalender Julekongen (2012). Priser og familie Gisken Armand fikk Gösta Ekmans minnefondspris i 1992, prisen som Årets lydbokstemme i 2003 og Radioteatrets Blå fugl-pris i 2006. Hun har også mottatt Nationaltheatrets venners ærespris.Gisken Armand er datter av skuespiller Eilif Armand og forfatter Elisabeth Armand, og søster av skuespillerne Frøydis Armand og Merete Armand. Hun er gift med teaterinspisient Ole Lillo-Stenberg. Les mer i Store norske leksikon norsk teaterhistorie Eksterne lenker Oversikt over Gisken Armands roller ved Nationaltheatret Sceneweb om Gisken Armand